Llíria inicia el compte enrere per al Mundial d'Handbol Femení 2021
29 de octubre de 2021

La ciutat de Llíria ja compta els dies per a l'inici del Mundial d'Handbol Femení 2021. 32 dies resten per al començament de la cita, que se celebrarà entre l'1 i 19 de desembre. Esta vesprada s'ha celebrat l'acte inaugural de la localitat edetana com a seu del campionat que reunirà les millors jugadores del planeta.

L'esdeveniment ha tingut lloc a la zona del Molló del Pla de l’Arc, a uns metres del pavelló on es disputaran els partits. L'acte ha comptat amb la presència de l'alcalde Joanma Miguel, el president de la Real Federación Española de Balonmano (RFEBM), Francisco V. Blázquez, i el regidor d'Esports, Paco Gorrea.

El tret d'eixida a l'esdeveniment l'han donat la mascota oficial del Mundial, Lola, i els clubs esportius del municipi que han participat en una desfilada fins al punt de celebració de l'acte. A més, Llíria també ha volgut fer notar el seu segell com a Ciutat Creativa de la Música, aportant una pinzellada musical a l'acte amb les actuacions del Grup de Danses ‘El Tossal’ i un quintet de metall.

L'alcalde i el president de la RFEBM han donat pas a l'encesa del cartell lluminós sostingut per la figura gegant de Lola, activant l'imparable compte enrere cap al primer Campionat del Món d'handbol femení que se celebra a territori espanyol.

L'alcalde de Llíria, Joanma Miguel, ha afirmat en l'acte que Llíria “ja espera amb molta il•lusió este Mundial, i acollirem a la nostra ciutat als equips i les seues aficions, amb l'hospitalitat que caracteritza a la societat edetana”. “Albergar esdeveniments de tal calibre ens permet continuar projectant al món el compromís de Llíria amb l'esport i també per la igualtat, donant protagonisme a l'esport femení”, ha afegit.

Per part seua, el president de la Federació, Francisco V. Blázquez, ha assenyalat en el seu discurs que este Campionat del Món “és un homenatge a tot l'handbol femení espanyol, al seu passat, al seu present, així com al seu futur pel llegat que deixarà. I personalment suposa un orgull que Llíria, una de les grans ciutats de la Comunitat Valenciana, siga seu d'este esdeveniment, el primer que se celebra a Espanya”.

El Pavelló Pla de l’Arc acollirà els encontres pertanyents al grup B (Comité Olímpic Rus, Sèrbia, Camerun i Polònia) i el grup E (Alemanya, Hongria, República Txeca i Eslovàquia). Així mateix, també acollirà la Copa President, un torneig que disputaran aquelles seleccions que queden en última posició dins de cadascun dels grups, per a així determinar les places del 25 al 32.

L'edil d'Esports, Paco Gorrea, ha volgut agrair “la confiança depositada per la Real Federación Española de Balonmano en la nostra localitat per a ser seu d'un campionat amb un calat esportiu tan gran a nivell internacional”.

“Estem fent un gran esforç, ultimant la reforma del Pavelló Pla de l'Arc per a adaptar-lo a les exigències de les competicions internacionals, i desitgem que això es traduïscatambé en un rotund èxit d'organització i esportiu per a les nostres Guerreras”, ha indicat Gorrea.